KIRJALLINEN KYSYMYS E-0155/00 esittäjä(t): Erik Meijer (GUE/NGL) komissiolle. Euroopan komission aikomus rajoittaa politiikkaansa koskevien asiakirjojen vapaata saatavuutta huomattavasti.



Virallinen lehti nro 280 E , 03/10/2000 s. 0188 - 0189



KIRJALLINEN KYSYMYS E-0155/00 esittäjä(t): Erik Meijer (GUE/NGL) komissiolle (31. tammikuuta 2000) Aihe: Euroopan komission aikomus rajoittaa politiikkaansa koskevien asiakirjojen vapaata saatavuutta huomattavasti 1. Muistaako komissio neuvoston Suomen puheenjohtajakaudella ilmenneen pyrkimyksen alkaa soveltaa eri jäsenvaltioissa noudatettuja hallinnon avoimuuden parhaita periaatteita myös Euroopan unionin asiakirjoihin? 2. Onko komissio tietoinen Alankomaissa ilmestyvässä De Volkskrant -päivälehdessä 4. tammikuuta 2000 julkaistusta artikkelista, jonka mukaan EU haluaa salata asiakirjoja? 3. Voiko komissio kertoa miten kyseinen aie sopii yhteen Amsterdamin sopimuksen 255 artiklan kanssa, jonka mukaan kansalaisilla on oikeus tutustua neuvoston, komission ja Euroopan parlamentin asiakirjoihin? Tarkkaan ottaen kyse on a) työ- ja keskusteluasiakirjoista, mukaan lukien ne, jotka käsittelevät ajatusten vapautta, ja b) muunlaisista asiakirjoista, mukaan lukien kaikki asiakirjat/mietinnöt, joiden perusteella tehdään poliittisia päätöksiä? 4. Katsooko komissio, että edellisen komission eroamisen jälkeen on tärkeää osoittaa kansalaisille, että EU:n toimet ovat avoimia? Katsooko komissio myös, että tämä on eräs ennakkoedellytys sille, että kansalaiset suhtautuvat EU:n toimielimiin vakavasti? 5. Voiko komissio kertoa, jos se toteuttaa De Volkskrantin mukaiset aikomuksensa, miten yhteiskunnalliset järjestöt ja yksityishenkilöt voivat tulevaisuudessa osallistua täysipainoisesti demokraattiseen päätöksentekoprosessiin ja vaikuttaa yhteisön päätöksentekoon? Romano Prodin komission puolesta antama vastaus (2. maaliskuuta 2000) Komissio muistaa kyllä, että Suomen toimiessa neuvoston puheenjohtajana jäsenvaltiot ilmaisivat halunsa laajentaa parhaat eurooppalaiset avoimuuskäytänteet koskemaan myös yhteisön asiakirjoja. Komissio onkin vertaillut perusteellisesti jäsenvaltioissa voimassa olevaa asiakirjojen julkisuutta koskevaa lainsäädäntöä ja hyväksynyt 26. tammikuuta 2000 avoimuuden suhteen edistyneimpien jäsenvaltioiden parhaiden käytäntöjen pohjalta laaditun ehdotuksen asetukseksi EY:n perustamissopimuksen 255 artiklan (ent. 191 a artikla) soveltamisesta(1). Komissio on tutustunut arvoisan parlamentinjäsenen mainitsemaan sanomalehtiartikkeliin. Se haluaa kuitenkin korostaa, että artikkelissa esitetty kritiikki koski alustavaa hanketta, jota komissio ei ollut vielä hyväksynyt. Arvoisa parlamentinjäsen voi todeta, että ehdotus Euroopan parlamentin ja neuvoston asetukseksi yleisön oikeudesta saada tietoja Euroopan parlamentin, neuvoston ja komission asiakirjoista vastaa täysin hänen kysymyksiinsä. Ehdotuksella parannetaan ja laajennetaan toimielimissä nykyään voimassa olevia sääntöjä mm. sisällyttämällä niiden soveltamisalaan toimielinten hallussa olevat kolmansien laatimat asiakirjat. Soveltamisalan uudelleen määrittely ei millään tavoin estä kansalaisia ja järjestöjä osallistumasta päätöksentekomenettelyyn ja toimielinten työskentelyyn, mikä onkin demokraattisen päätöksentekoprosessin välttämätön edellytys. (1) KOM(2000) 30 lopullinen.